KIRJALLINEN KYSYMYS P-3642/01 esittäjä(t): Geoffrey Van Orden (PPE-DE) neuvostolle. Terrorismi.



Virallinen lehti nro 205 E , 29/08/2002 s. 0050 - 0051



KIRJALLINEN KYSYMYS P-3642/01 esittäjä(t): Geoffrey Van Orden (PPE-DE) neuvostolle (8. tammikuuta 2002) Aihe: Terrorismi Viittaan neuvoston asetukseen tiettyihin henkilöihin ja yhteisöihin kohdistuvista erityisistä pakkotoimenpiteistä kansainvälisen terrorismin torjumiseksi(1) sekä Euroopan parlamentin suositukseen, jonka mukaan asetuksen ajankohtaisia ryhmiä ja henkilöitä sisältävä liite olisi laadittava komission tai jäsenvaltion ehdotuksesta. Kysyn näin ollen, mihin toimiin neuvosto on ryhtynyt varmistaakseen, että aktiivisesti EU:n jäsenvaltioita tai ehdokasvaltioita vastustavat terroristiryhmät (kuten IRA, UFF, DHKP-C, N17 ja ETA) sisällytetään kiellettyjen järjestöjen luetteloon? (1) KOM(2001) 569 C5-0665/2001 2001/0228(CNS). Vastaus (21. toukokuuta 2002) 1. YK:n turvallisuusneuvoston päätöslauselmaa 1373(2001) noudattaen neuvosto on hyväksynyt 27. joulukuuta 2001 seuraavat välineet, jotka luovat EU:lle lainsäädännölliset puitteet terroritekoihin osallistuneisiin henkilöihin, ryhmiin ja yhteisöihin kohdistuville seuraamuksille, mukaan lukien varojen jäädyttäminen: a) Neuvoston yhteinen kanta terrorismin torjumisesta (2001/930/YUTP), jossa otetaan huomioon YK:n turvallisuusneuvoston päätöslauselman mukaiset 1373(2001) velvoitteet. b) Neuvoston yhteinen kanta erityistoimenpiteiden toteuttamisesta terrorismin torjumiseksi (2001/931/YUTP). Sen lisäksi, että yhteisessä kannassa määritellään objektiiviset perusteet niiden henkilöiden, ryhmien ja yhteisöjen nimien ottamisesta luetteloon, joihin kohdistetaan poliisi- tai oikeudellisia yhteistyötoimia ja/tai joiden varoja jäädytetään, siihen kuuluvassa liitteessä on ensimmäinen luettelo kyseisistä nimistä. c) Neuvoston asetus (EY) N:o 2580/2001 tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi, jossa säädetään erityisesti yhteisön toimista, joita tarvitaan edellä b kohdassa mainitun yhteisen kannan yhteistä ulko- ja turvallisuuspolitiikkaa koskevien osa-alueiden toteuttamiseksi. d) Neuvoston päätös edellä c kohdassa mainitun neuvoston asetuksen 2 artiklan 3 kohdassa säädetyn luettelon laatimisesta (2001/927/EY). 2. Kysyjän mainitsemat Ulster Defence Association/Ulster Freedom Fighters (UDA/UFF), Revolutionary Organisation 17 November ja ETA on jo otettu ensimmäiseen luetteloon, joka on edellä 1 kohdan b alakohdassa mainitun yhteisen kannan liitteenä. Näin ollen jäsenvaltioiden välillä toteutetaan kyseisiin ryhmiin kohdistuvaa poliisi- ja oikeudellista yhteistyötä rikosasioissa. 3. Terroritekoihin osallistuneita henkilöitä, ryhmiä ja yhteisöjä koskevaa ensimmäistä luetteloa on määrä tarkistaa vähintään puolivuosittain 1 kohdan b alakohdassa mainitun yhteisen kannan 1 artiklan 6 kohdan mukaisesti. Tarkistuksen yhteydessä asiantuntijat analysoivat perusteellisesti kustakin ryhmästä saatavilla olevia tietoja varmistaakseen, että niitä koskevat tiedot vastaavat luotettavalla tavalla 1 kohdan b alakohdassa mainitun yhteisen kannan 1 artiklan 4 kohdassa säädettyjä objektiivisia perusteita. Kyseisissä objektiivissa perusteissa edellytetään mainintaa siitä, että toimivaltainen viranomainen on tehnyt kyseisiä henkilöitä, ryhmiä tai yhteisöjä koskeva päätöksen, joka perustuu (i) terroritekojen tutkimiseen tai niitä koskeviin syytteisiin tai (ii) luotettaviin todisteisiin tai vihjeisiin aikeista suorittaa tai edistää kyseisiä terroritekoja taikka osallistua niihin tai (iii) kyseisten terroritekojen tuomitsemiseen.